Zagreb, 26. studenog 2020.

BILJEŠKA S JAVNE TRIBINE

**PLAN ZA LUŠČIĆ**

Četvrtak, 26. studenoga 2020. u 10 h

Velika vijećnica zgrade gradske uprave, Banjavčićeva 9, Karlovac

Nakon izložbe radova natječaja EUROPAN održane u Karlovcu od 8. srpnja do 21. kolovoza 2020. godine, na kojoj su bili predstavljeni svi radovi, organizirana je tribina u sklopu priprema za izradu Urbanističkog plana uređenja Luščić-centar koji će se raditi na temelju odabranog stručnog rješenja. Tribinu su zajednički organizirali Grad Karlovac i EUROPAN Hrvatska.

Radi nepovoljne epidemiološke situacije više puta odgađana, javna tribina održana je na način da se rasprava prenosila u obliku web-streama preko Youtube kanala Grada Karlovca.

U prostoru Velike vijećnice gradske uprave nazočili su

za Grad Karlovac:

Damir Mandić, gradonačelnik

Ana Hranilović Trubić, pročelnica Upravnog odjela za prostorno uređenje, gradnju i zaštitu okoliša

za Savjetodavno tijelo za provedbu postupka pripreme te praćenja izrade i donošenja

 Urbanističkog plana uređenja *Luščić-centar*:

Irena Kajfeš-Pavlović, Grad Karlovac

Vladimir Petrović, Društvo arhitekata, građevinara i geodeta Karlovac

Dražen Pejković, Europan Hrvatska

Nikša Božić, Europan Hrvatska

Helena Knifić Schaps, Europan Hrvatska

za autorski tim:

 Hana Dašić, Jana Horvat

za izrađivača Plana:

 Luka Krstulović, Urbanistica d.o.o.

**PROGRAM**

10.00 Uvodno obraćanje u ime Grada Karlovca – pročelnica Upravnog odjela za prostorno uređenje, gradnju i zaštitu okoliša dr.sc. Ana Hranilović Trubić

10.02-10.10 Pozdravna riječ – Gradonačelnik Grada Karlovca g. Damir Mandić

*Moderirani dio, moderator Nikša Božić*

10.10-10.20 Uvodno o natječaju EUROPAN – Helena Knifić Schaps

10.20-10.30 Prezentacija natječajnog programa za lokaciju Luščić – Nikša Božić, autor natječajnog programa

10.30-10.50 Predstavljanje natječajnog rada – autorski tim *The Fantastic Forest Phenomenon* (Hana Dašić, Iva Erić, Jana Horvat, Ria Tursan, Andrea Majić, Krešimir Renić)

10.50-11.00 Obrazloženje odluke Ocjenjivačkog suda – Dražen Pejković, član Ocjenjivačkog suda

11.00-12.00 Javna online tribina, moderator Nikša Božić

Objavom na web-stranici Grada omogućeno je davanje prijedloga i mišljenja pisanim putem (e-mailom), po mogućnosti unaprijed. Do početka javne tribine svoja je pitanja, primjedbe ili komentare poslalo 8 zainteresiranih: Boris Morsan (2 ranije objavljena pa dorađena teksta), Tomislav Katić, Josip Maričić, Jasenka Šimić-Grubešić, Luka Krmpotić, Boris Vrbanac (dva teksta) i Matija Ratkaj.

Neposredno prije ili tijekom trajanja tribine pristiglo je 5 pitanja/primjedaba/komentara: Boris Morsan (dva), Ana Matan, Mate Jakin, Društvo arhitekata, građevinara i geodeta Karlovac.

Sva su pitanja sastavni dio ovog Zapisnika.

Web-stream je započeo u 10,25 h.

Nakon uvodnog obraćanja gđe. Hranilović Trubić, gradonačelnik g. Mandić pozdravio je nazočne, izrazio zadovoljstvo razvojem projekta u smjeru implementacije u Urbanistički plan uređenja, te osobito mogućnošću da se zainteresirana javnost svojim primjedbama uključi u raspravu već prije početka izrade Plana. Kako to ranije nije bio slučaj, od ovako rane participacije javnosti i suradnje naručitelja i izrađivača plana očekuje se rezultat kojim će biti zadovoljni građani Karlovca i ostali dionici procesa.

Moderirani dio započeo je kratkom prezentacijom H. Knifić Schaps o misiji, radu i rezultatima Europana i Europana Hrvatska, s posebnim osvrtom na natječajni ciklus Europan 15.

Nikša Božić prikazao je osnovne postavke projektnog zadatka, istaknuvši da programom bio sveobuhvatno prikazan lokalni kontekst u široj i užoj zoni obuhvata kao i uvjeti iz GUP-a te smjernice proizašle iz provedene ankete.

Predstavnice autorskog tima Hana Dašić i Jana Horvat predstavile su natječajni rad.

Dražen Pejković obrazložio je odluku Ocjenjivačkog suda.

**TRIBINA**

Moderator je napomenuo da se neka pitanja i prijedlozi ponavljaju, pa je naglasio kako će se pitanja obrađivati tematski, a ne prema pojedinačnim podnositeljima. Odgovarali su Dražen Pejković (Ocjenjivački sud), Damir Mandić (Grad Karlovac), Jana Horvat, Hana Dešić (nagrađeni tim), Luka Krstulović (izrađivač plana) te Vladimir Petrović (Savjet / DAGG).

U raspravi je istaknuto:

1. GUP – neće se mijenjati, projekt će se prilagoditi u dijelu prometnog rješenja i u sadržajima;
2. PUP Luščić i DPU Luščić 2 se djelomično mijenjaju odnosno stavljaju izvan snage sukladno obuhvatu koji je definiran natječajnim programom;
3. Demografsko-sociološka studija – u izradi je, kao podloga za dimenzioniranje sadržaja prvenstveno stambene, ali i gospodarske namjene;
4. Glavna gradska os – akceptirana je projektom s Kozjačom kao krajnjim polom;
5. U obuhvatu će se planirati prostor za vrtić i osnovnu školu;
6. Stav je Grada da se u prostoru obuhvata planira i bazen;
7. Planom će se posebno omogućiti i poticati korištenje geotermalne energije (od početka akceptirano projektom);
8. Planom će se valorizirati postojeće zgrade (s korisnicima) koje se nalaze u obuhvatu, uz režime mogućih privremenih namjena do konačnog privođenja svrsi;

Prijedlozi za planiranje stanovanja za starije, planiranje proizvodnih djelatnosti te staklenika za vertikalni uzgoj bilja primljeni su na znanje i biti će razmotreni prilikom izrade urbanističkog plana uređenja. Moderator je prijedlozima Luke Krmpotića završio radni dio tribine, jer su oni sumirali gotovo sve što je ranije rečeno.

Skup je zaključio gradonačelnik Damir Mandić zahvalivši nazočnima, a osobito građanima koji su se aktivno uključili i svojim primjedbama, mišljenjima i prijedlozima doprinijeli transparentnosti cijelog procesa.

**ZAKLJUČAK**

* *Uvažavajući primjedbe i prijedloge, Savjetodavno tijelo će u suradnji sa stručnim službama Grada Karlovca pripremiti nacrt prijedloga Odluke o izradi Urbanističkog plana uređenja Luščić-centar.*

Vijest o javnoj tribini objavljena je na web-stranicama Grada Karlovca i Europana Hrvatska, te su priložene i sve tri prezentacije.

Javne tribina je završena u 12.20, kad je i zaključen streaming.

Zapisnik pripremili:

Helena Knifić Schaps Irena Kajfeš-Pavlović

Nikša Božić Dražen Pejković

 Vladimir Petrović